[{"text_idx": "#000000", "text": "Kiam oni parolas pri c\u0302ina fervojo, la unua bildo kiu venas al la kapoj de homoj estas tiu de altrapida trajno. Dum la lastaj jardekoj, c\u0302ina fervoja reto ne nur multoblig\u0302is, sed ankau\u0306 trajnvojag\u0302oj inter c\u0302inaj urboj farig\u0302is pli komfortaj kaj rapidaj. Ankau\u0306 enurbaj vojag\u0302oj farig\u0302is pli konvenaj rezulte de la rapida kresko de metroo en c\u0302inaj urbegoj."}, {"text_idx": "#000001", "text": "Studento el Pakistano spertas trajnsimulilon."}, {"text_idx": "#000002", "text": "Eksterlandanoj venintaj al C\u0302inio povas pensi, ke kadre de fervoja transporto c\u0302inoj jam vivas en la estonteco, sed inter c\u0302inoj la sento ne nepre estas la sama. Unue, la populacio de C\u0302inio superas unu miliardon da homoj kun kreskanta averag\u0302a enspezo kaj emo vojag\u0302i pli ofte. Due, ankau\u0306 oficvojag\u0302oj farig\u0302as pli oftaj rezulte de la ekonomia disvolvig\u0302o de la lando, dum pli kaj pli da homoj log\u0302as for de la laborejo kaj dependas de metroo. En la skalo de C\u0302inio, etaj s\u0302ang\u0302oj en kutimoj de homoj povas krei grandegajn postulojn pri plibonigo de kapablo, rapideco kaj efikeco de transportoj."}, {"text_idx": "#000003", "text": "Konstruado de novaj fervojoj kaj flughavenoj ja pli faciligas la vojag\u0302adon inter urboj, kaj novaj metrolinioj ja mildigas la problemojn de enurba transporto. Sed c\u0302u tiuj solvoj sufic\u0302os por la estonteco? Certe ne! Kreskigi la nombron de trajstacioj kaj flughavenoj en urbegoj ja povas mildigi urg\u0302ajn problemojn, sed lau\u0306 longtempa perspektivo la sistemo pri pasag\u0302ertransporto iam saturig\u0302os. Same la konstruado de pliaj metrolinioj ne alportos definitivan solvon por cirkulado de homoj ene de urbo. Lau\u0306 longtempa perspektivo, la tuta sistemo devas farig\u0302i pli efika, kaj por tio necesas investi en teknologio."}, {"text_idx": "#000004", "text": "Trafik-Kontrola Teknologi-Kompanio Limigita estas alt-teknika firmao en la distrikto Fengtai de Pekino, kie fakuloj esploras novajn teknikojn por pasag\u0302ertransporto en la estonteco. Dum vizito al la firmao, oni sentas sin impresita pri tiom da interesaj kaj kreivaj projektoj."}, {"text_idx": "#000005", "text": "Fakulo klarigas pri la novaj teknikoj disvolvataj por fervojo."}, {"text_idx": "#000006", "text": "Unu grava punkto estas la atendotempo kaj minimuma distanco inter trajnoj por eviti kolizion. Ju pli da trajnolinioj povas akcepti, des pli da pasag\u0302eroj g\u0302i povos transporti. Nunaj teknologioj signife reduktis la atendon inter unu trajno kaj la sekva kaj plibonigis la sekurecon de surrelaj transportiloj. Nuntempe oni esploras aplikon de novaj teknologioj, kiel 5G-a interreto kaj artefarita intelekto, por plialtigi la efikon de fervoja reto."}, {"text_idx": "#000007", "text": "Tre bona ekzemplo de tiu apliko estas projekto disvolvig\u0302ata por la rapida metrolinio kiu ligas la urbon Pekino al la C\u0302efurba Flughaveno. Nuntempe, la trajno iras de la urbo al flughavena terminalo 3, sekve al terminalo 2, kaj el tie revenas al la urbo. Lau\u0306plane, en la estonteco la trajno disig\u0302os dum voje, kun kelkaj vagonoj survoje al terminalo 2 kaj aliaj al terminalo 3. Rezulte de tiu s\u0302ang\u0302o, la ir-revena vojag\u0302o farig\u0302os pli rapida kaj malpli longa por c\u0302iuj pasag\u0302eroj. Dum la vojag\u0302o, tamen, vi devos certig\u0302i, ke vi estas en la g\u0302usta vagono."}, {"text_idx": "#000008", "text": "Kiel malsamaj vagonoj povos sekvi malsamajn vojojn? Kiel vagonaro povas dumvoje disig\u0302i en plurajn, au\u0306 kiel du au\u0306 pliaj povas kunig\u0302i por farig\u0302i unu pli granda? Vagonoj estos kunligitaj per ligiloj ne fizikaj, sed elektronikaj, kaj c\u0302iu vagono estos sendependa. Precizega regado de la rapideco de c\u0302iu vagono tenos la tutan vagonaron kune, kaj kiam estos necese apartigi vagonojn, sufic\u0302os s\u0302ang\u0302i la rapidecon de tiuj vagonoj apartigotaj."}, {"text_idx": "#000009", "text": "Sensiloj kapablas detekti obstaklojn sur la vojo kaj haltigi la trajnojn por eviti akcidenton."}, {"text_idx": "#000010", "text": "Tiu tekniko malfermas aliajn eblecojn. Ekzemple, esploristoj disvolvas sag\u0302an modelon de metroo en kiu c\u0302iu vagono sekvas malsaman itineron lau\u0306longe de la vojo, kunligante dumvoje kun aliaj vagonoj el malsamaj lokoj. Per tiu sistemo, pasag\u0302ero povas alveni pli rapide al sia celloko sen s\u0302ang\u0302i linion dumvoje. Sekva pas\u0302o estos uzi sag\u0302an regadsistemon bazitan sur neu\u0306raj retoj por realtempe modifi la itineron de c\u0302iu vagono kun la celo optimumigi la efikecon de la reto."}, {"text_idx": "#000011", "text": "Alia tekniko esplorata temas pri kajuts\u0302ang\u0302eblaj trajnoj. La baza koncepto estas disvolvi kajutojn facile apartigeblajn de la cetera parto de vagono. Tiel oni povus lau\u0306bezone alg\u0302ustigi la kvanton da seg\u0302oj, litoj, restoracioj ktp en pasag\u0302ertrajnoj, kaj ankau\u0306 facile adapti kargotrajnojn lau\u0306 realtempa bezono."}, {"text_idx": "#000012", "text": "Ankau\u0306 gravega estas la sekureco de fervojoj: sensiloj en la trajnoj kaj c\u0302e la reloj kapablas detekti obstaklojn kaj au\u0306tomate reagi por eviti akcidenton. Ene de trajno, sag\u0302aj kameraoj povas, interalie, identigi minacojn al sekureco de pasag\u0302eroj kaj informi gardiston. Dum la pandemio de KOVIM-19, specialaj kameraoj en la pekina metroo sukcese kontrolis la korpan temperaturon de pasag\u0302eroj por redukti la riskon de amasinfektado. En pekina metroo estas malpermesate mang\u0302i kaj trinki, sed kelkaj homoj malobservas tiun regulon kiam ne estas gardisto en la vagono. Ili ne scias, ke sag\u0302a kamerao kapablas rimarki kion ili faras. C\u0302iam estu zorgema pri la reguloj de publika transporto, ili ekzistas por eviti akcidentojn kaj malagrablaj\u0302ojn."}]